Belgien – Kontoret for havfiskeri, som hører under afdelingen for landbrugs- og fiskeripolitik, er ansvarlig for dataindsamling. Salgsnotaer er den vigtigste informationskilde og fremsendes elektronisk samme dag fra de tre vigtigste auktioner (Zeebrugge, Ostende og Nieuwpoort). Dette gælder dog ikke salg fra små fartøjer, som kan sælge direkte til offentligheden i Ostende (i stedet for på auktionen), men disse skal dog indberette vægt og priser til auktionen i Ostende. Logbøgerne sendes inden for 48 timer og anvendes til at fordele de solgte mængder og fiskeriaktiviteterne på de forskellige fiskeriområder (de vigtigste områder er Nordsøen og den østlige del af Kanalen).

Den udbredte brug af elektronisk indberetning har ligesom reguleringen af indberetningsfristerne gjort det lettere at indsamle bedre data. Dataene sendes til de ansvarlige institutioner til tiden og indeholder i de fleste tilfælde alle de krævede oplysninger. Ud over logbøger, salgsnotaer og landingsopgørelser indsamler nogle lande også andre oplysninger, f.eks. via fartøjsovervågningssystemet (FOS), som giver mulighed for mere præcist at identificere fiskeriområder. Dermed sikres det, at fiskeriaktiviteterne i alle flådesegmenter og fiskeriområder dækkes fuldstændig, eftersom næsten alle lande har mulighed for at benytte administrative datakilder til at foretage en fuld optælling af deres aktiviteter.

Administrative data synes at være den vigtigste kilde til de statistiske oplysninger om landinger, idet næsten alle lande samler logbøger, salgsnotaer og landings-, omladnings- og overtagelsesopgørelser. I henhold til Rådets forordning (EF) nr. 1224/2009 og Kommissionens gennemførelsesforordning (EU) nr. 404/2011 skal førerne af fartøjer med en længde på over 10 m føre logbøger over deres fiskeri og fremsende de registrerede data inden for 24 timer, også selv om der ikke er fanget noget. Logbøger indeholder data, som registreres af fartøjsføreren under fangstoperationerne, og fangstens levende vægt skal anslås. Logbøgerne er yderst nyttige til fordeling af fangster til fiskeriområder, beregning af fiskeriaktiviteten og krydskontrol med andre datakilder. For fartøjer med en længde på under 10 m skal medlemsstaterne anvende formularer (f.eks. fangstrapporter og logbøger), salgsnotaer eller stikprøveundersøgelser til at overvåge fiskeriaktiviteterne.

Senest den 19. januar 2010, og derefter hvert tredje år, forelægger Kommissionen en evalueringsrapport for Europa-Parlamentet og Rådet om de statistiske data, der udarbejdes i medfør af denne forordning, og herunder især om statistikkernes relevans og kvalitet. Denne rapport skal ligeledes indeholde en analyse af omkostningseffektiviteten af det system, der etableres til indsamling og bearbejdelse af statistiske data, samt angive bedste praksis med henblik på at mindske arbejdsbyrden for medlemsstaterne og højne statistiske datas anvendelighed og kvalitet.

Bulgarien – Det nationale agentur for fiskeri og akvakultur er ansvarlig for landingsdata. Dataene indsamles fra administrative kilder: Enhver, som praktiserer kommercielt fiskeri, skal fremsende logbøger og landingsopgørelser (også for fartøjer med en længde på under 10 m), og enhver, som foretager det første salg af fisk, skal fremsende salgsnotaer, som prisoplysningerne så udledes af. De logbøger og salgsnotaer, som modtages af det nationale agentur for fiskeri og akvakultur, skal indtastes i systemet, senest 15 dage efter at dataene er fremsendt. Bulgarske fartøjer driver udelukkende fiskeri i Sortehavet.

Cypern – Departementet for fiskeri og havforskning (under ministeriet for landbrug, udvikling af landdistrikter og miljø) har ansvaret for at indsamle data om fangster og landinger. Fartøjer med en længde på op til 10 m skal ud over salgsnotaer fremsende salgskvitteringer (for fiskere, der sælger deres landinger direkte) og landingsopgørelser. Der indsamles papirlogbøger for fartøjer med en længde på mellem 10 og 12 m, mens fartøjer med en længde på over 12 m har FOS og bruger det elektroniske indberetningssystem (EIS) til at indberette salgsnotaer. De forskellige datakilder er i øjeblikket ikke forbundet, og dataene lagres i forskellige databaser. Der er et klart behov for et integreret system og dermed for den nødvendige tekniske bistand til at udvikle et sådant system. Cypriotiske fartøjer driver fiskeri i det centrale og østlige Middelhav.

Danmark – NaturErhvervsstyrelsen, som hører under Miljø- og Fødevareministeriet, har ansvaret for landinger. Alle opkøbere ved første salg skal registreres og fremsende salgsnotaer. De fleste af de store fiskeopkøbere fremsender deres salgsnotaer online hver dag. Alle danske fartøjer skal føre logbøger (og fartøjer med en længde på over 12 m skal føre elektroniske logbøger). Fartøjer med en længde på under 10 m kan fritages for at føre logbog, hvis fiskerne har underskrevet en "erklæring om fiskeriområde". EIS er fuldt ud implementeret, og fartøjer med en længde på over 12 m skal anvende FOS. Danske fartøjer er hovedsagelig aktive i Nordsøen. Der benyttes administrative kilder, men dataene "fryses" efter aftale med Danmarks Statistik, inden de samles og sendes til Eurostat.

Tyskland – Data om landinger hører under forbundsagenturet for landbrug og fødevarer. Der benyttes administrative kilder, og dataene indsamles via logbøger. Oplysninger om produkternes kvalitet, behandlingsgrad og pris fås fra landingsopgørelser og salgsnotaer. Tyske fartøjer driver primært fiskeri i de vestlige farvande, Nordsøen, Østersøen, Grønland og de norske farvande.

Estland – Landbrugsministeriet, det nationale statistiske kontor, miljøministeriet og miljøinspektoratet deltager alle i dataindsamling. Det nationale statistiske kontor og landbrugsministeriet er ansvarlige for at redigere og sende dataene. Der benyttes administrative datakilder, herunder logbøger, landingsopgørelser, salgsnotaer og omladnings- og transportdokumenter. Fartøjer med en længde på under 12 m eller under 15 m, der udelukkende driver fiskeri i Estlands territorialfarvand, fører nationale papirlogbøger. Fartøjer med en længde på over 12 m skal fremsende logbøger ved hjælp af EIS. De første købere af fisk skal fremsende salgsnotaer elektronisk til landbrugsministeriet. Estiske fartøjer driver fiskeri i Østersøen, det nordøstlige Atlanterhav og indre farvande.

Irland – Den irske fiskeribeskyttelsesmyndighed (Sea Fisheries Protection Authority) er udelukkende ansvarlig for data om landinger. Data om fangster hentes fra elektroniske logbøger for fartøjer med en længde på over 10 m og fra salgsnotaer for fartøjer med en længde på under 10 m. Den irske flåde er aktiv i det nordøstlige Atlanterhav.

Grækenland – Administrative data om gennemsnitlige landingspriser og værdier indsamles af ministeriet for genopbygning, produktion, energi og miljø. De sendes til det nationale statistiske kontor til redigering og behandling Data om fangster indsamles af det nationale statistiske kontor via en månedlig statistisk undersøgelse. Undersøgelsen omfatter en fuld optælling af oversøiske fiskeriaktiviteter (fartøjer, der driver fiskeri i den centrale del af det østlige Atlanterhav) og en stikprøveundersøgelse af hav- og kystfiskeriaktiviteterne i Middelhavet. Der bruges en stratificeret stikprøvemetode på grund af den meget høje andel af manglende tal (50 %). Fangster fra fartøjer med motorer under 20 HK er ikke inkluderet. Dataene sendes til Generaldirektoratet for Maritime Anliggender og Fiskeri (GD MARE) af ministeriet for genopbygning, produktion, energi og miljø, og til Eurostat af det nationale statistiske kontor.

Spanien – Generalsekretariatet for fiskeri og undergeneraldirektoratet for statistik (begge under ministeriet for landbrug, fødevarer og miljø) er ansvarlige for data om landinger. Generalsekretariatet for fiskeri sender data til GD MARE, mens undergeneralsekretariatet for statistik sender data til Eurostat. Data hentes fra statistikken over havfiskerifangster og landinger. Her samles oplysninger fra landings- og omladningsopgørelser (for fartøjer med en længde på over 10 m), første salgsnotaer, samlede tilladte fangstmængder og kvoter samt fra producentorganisationer. De data, der sendes til GD MARE, er rent administrative, mens dataene til Eurostat allerede er blevet behandlet statistisk. Den spanske flåde driver fiskeri i alle fiskeriområder, der er omfattet af EU-forordningen, samt i andre regioner.

Frankrig – Direktoratet for havfiskeri og akvakultur har det overordnede ansvar for dataindsamling. Ansvaret for at redigere og sende data til Kommissionen påhviler kontoret for fiskeri og akvakultur under direktoratet for havfiskeri og akvakultur. Det nationale agentur FranceAgriMer har ansvaret for at samle salgsnotaer og indtaste papiropgørelser. Data om fiskeri efter tropisk tunfisk indberettes af instituttet for forskning og udvikling til direktoratet for havfiskeri og akvakultur. Administrative kilder (logbøger, landingsopgørelser og salgsnotaer samt data fra FOS) dækker fint fiskeriaktiviteterne i Atlanterhavet. Ufuldstændige administrative data om Middelhavet og de oversøiske territorier suppleres med data fra stikprøveundersøgelser, men disse data indgår endnu ikke i de data, der sendes til Eurostat. Frankrig rapporterede at have haft problemer med manglende eller fejlbehæftede primære data og anerkendte, at det var nødvendigt at forbedre datakvaliteten. Næsten 80 % af fangsterne sker i det nordøstlige Atlanterhav. De andre store fiskeriområder er den vestlige del af Det Indiske Ocean, den centrale del af det østlige Atlanterhav og Middelhavet.

Kroatien – Fiskeridirektoratet under landbrugsministeriet er ansvarlig for data om landinger. Administrative data indsamles fra logbøger og landingsopgørelser (for trawlere og notfartøjer samt fartøjer med en længde på over 10 m), fangstrapporter (for fartøjer med en længde på under 10 m), FOS (for fartøjer med en længde på over 15 m) og salgsnotaer for fersk fisk. Kroatiske fartøjer driver fiskeri i det nordlige og centrale Adriaterhav.

Italien – Ministeriet for landbrug, fødevarer og skovbrug, det nationale forskningsråd og ITAFISHSTAT (et nationalt konsortium for udvikling af fiskeristatistik) er ansvarlige for data om landinger. Det nationale forskningsråd og ITAFISHSTAT gennemfører multivariate stikprøveundersøgelser af fiskeriaktiviteter i Middelhavet, hvis metoder blev fastlagt i samarbejde med det nationale statistiske kontor. Fartøjer med tilladelse til at fiske efter almindelig tun indgår ikke i stikprøven og indberetter data til ministeriet for landbrug, fødevarer og skovbrug ved hjælp af logbøger. Optællingsdata om fiskeri i den østlige del af det centrale Atlanterhav og den vestlige del af Det Indiske Ocean, som tidligere blev leveret af det nationale statistiske kontor, indsendes ikke længere. Da den forrige rapport blev udarbejdet, foreslog Italien at ændre metoden til indsamling af disse data for at løse problemet med meget lave svarprocenter. Indtil videre er der dog ikke foretaget ændringer.

Letland – Statens miljøtjeneste under ministeriet for miljøbeskyttelse og regionaludvikling er ansvarlig for at indsamle data fra landinger og første salgsnotaer og for at samle data for Østersøen og Rigabugten. Instituttet for fødevaresikkerhed, dyresundhed og miljø deltager også i indsamlingen og behandlingen af data for disse områder samt for fiskeri på åbent hav i Atlanterhavet. Desuden sender det data til fiskeridepartementet (under landbrugsministeriet) til sammenlægning. Det samlede ansvar for datakvaliteten ligger hos det centrale statistikkontor, idet statens miljøtjeneste og instituttet for fødevaresikkerhed, dyresundhed og miljø også sikrer kvaliteten i deres respektive kompetenceområder. Fiskeridepartementet har ansvaret for den endelige krydskontrol af data og for indsendelse af data til Kommissionen. Der benyttes administrative datakilder, herunder logbøger, salgsnotaer og landingsopgørelser. Alle fiskerfartøjer med en længde på over 12 m bruger EIS og er udstyret med FOS. Data om fangster efter værdi og art indsamlet af det centrale statistikkontor krydskontrolleres i forhold til de administrative data fra fiskeridepartementet. Den lettiske fiskerflåde er aktiv i Østersøen og den nordøstlige og østlige del af det centrale Atlanterhav.

Litauen – Fiskeridepartementet under landbrugsministeriet står for dataindsamling. Der benyttes primært datakilder som logbøger, salgsnotaer og landingsopgørelser. Litauen benytter et integreret automatisk system til behandling og validering af landingsdata. Litauiske fartøjer driver fiskeri i det nordøstlige og nordvestlige Atlanterhav, den østlige del af det centrale Atlanterhav og det sydlige Stillehav.

Malta – Departementet for fiskeri og akvakultur under ministeriet for bæredygtig udvikling, miljø og klimaændringer står for dataindsamling. Data sendes til Eurostat af det nationale statistiske kontor og til GD MARE af departementet for fiskeri og akvakultur. Der anvendes optælling ved fartøjer med en længde på over 10 m, og data indsamles ved hjælp af logbøger og afregningsbilag. Data om fartøjer med en længde på under 10 m indsamles via en mindre multivariat stikprøveundersøgelse. Maltesiske fartøjer er aktive i Middelhavet.

Nederlandene – Fiskeridepartement under det nederlandske erhvervsagentur står for at indsamle data fra den nederlandske myndighed for fødevare- og forbrugerproduktsikkerhed og sender derefter de krævede data til GD MARE. Det nationale statistiske kontor har ansvaret for at redigere og fremsende data til Eurostat. Logbøger, salgsnotaer og data om fangster fås fra fiskeriregistrerings- og informationssystemet, som vedligeholdes af myndigheden for forbrugerproduktsikkerhed. Nederlandske fartøjer driver fiskeri i det nordøstlige og den østlige del af det centrale Atlanterhav og i det sydøstlige Stillehav.

Polen – Ansvaret for dataindsamling ligger hos fiskeridepartementet under ministeriet for landbrug og landdistriktsudvikling. Data indhentes fra elektroniske logbøger eller papirlogbøger og månedlige papirrapporter (afhængigt af fartøjets størrelse) samt salgsnotaer. Både EIS og FOS benyttes, sidstnævnte til fartøjer med en længde på over 12 m. Polske fartøjer er primært aktive i Østersøen og den østlige del af det centrale og det sydøstlige Atlanterhav.

Portugal – Det nationale statistiske kontor har uddelegeret ansvaret for at udarbejde officiel fiskeristatistik til generaldirektoratet for naturressourcer, sikkerhed og maritime tjenester. De fem regionale direktorater for landbrug og fiskeri på fastlandet og de kompetente institutioner i de selvstyrende regioner deltager også i dataindsamlingen. De vigtigste datakilder er logbøger, landingsopgørelser og, for fersk og kølet fisk, fra nationale auktioner og salgsnotaer. Portugisiske fartøjer driver hovedsagelig fiskeri i det nordøstlige, det vestlige og den østlige del af det centrale Atlanterhav, men også i Stillehavet.

Rumænien – Det nationale agentur for fiskeri og akvakultur har ansvaret for indsamling af data. Det nationale institut for havforskning og -udvikling deltager ligeledes i dataindsamling og krydskontrol af data og bærer en del af ansvaret for at fremsende data til GD MARE. Der benyttes administrative datakilder (logbøger, salgsnotaer og landingsopgørelser). Der anvendes FOS, men EIS er endnu ikke blevet indført. Data indsamles af inspektører fra det nationale agentur for fiskeri og akvakultur og krydskontrolleres derefter af direktoratet for inspektion og havpolitik. Fiskerfartøjer driver kun fiskeri i den del af Sortehavet, som hører under rumænsk jurisdiktion.

Slovenien – Ansvaret for dataindsamling ligger hos ministeriet for landbrug, skovbrug og fødevarer, fiskeriforskningsinstituttet og det nationale statistiske kontor. Datakilderne er mestendels administrative. Alle fartøjer skal udfylde logbøger og fremsende landingsopgørelser. Data om priser fås fra salgsnotaer og spørgeskemaer. Manglende priser (som udgjorde mindre end 1 % af de samlede landede mængder i 2014) anslås. Fiskeriforskningsinstituttet står for dataindtastning, -behandling og -styring, mens ministeriet for landbrug, skovbrug og fødevarer og det nationale statistiske kontor er ansvarlige for at sammenligne data over tid, offentliggøre data til tiden og fremsende data til internationale organisationer. Den slovenske flåde driver fiskeri i Adriaterhavet.

Finland – Det primære ansvar for fiskeridata ligger hos instituttet for naturressourcer. Ministeriet for landbrug og skovbrug fører registre og en database i realtid over kommercielt havfiskeri og har ansvaret for at overvåge kvoterede arter og fremsende data om disse til GD MARE. Ud over dataene fra ministeriet for landbrug og skovbrug fremsender instituttet for naturressourcer data fra egne undersøgelser og eksterne oplysninger. Instituttet samler disse statistiske oplysninger og sender dem til Eurostat. Fartøjer med en længde på over 10 m skal fremsende logbøger, mens fartøjer med en længde på under 10 m udfylder månedlige kystfiskeriformularer (hvor fangsterne anslås ved manglende svar). Førstegangssalg af kvoterede arter er reguleret. Oplysninger om salg af ikke-kvoterede arter suppleres med en undersøgelse af de største fiskegrossister. Finske fartøjer fisker udelukkende i Østersøen.